贈天竺聰道人
作者：釋道潜
朝代：宋

paragraphs: 完完明月珠，蓄彼萬丈淵。
徑寸不可睹，餘輝媚清川。
道人實有道，膠口默不傳。
心閑氣自和，眉宇常藹然。
邦人昔致師，欲以居法筵。
文移動帥府，禮數端亦虔。
冥鴻避網羅，矯翼從高騫。
朅來靈山隅，圓蒲味深禪。
盛德不自顯，與物同周旋。
兒曹恃文采，毫末爭醜妍。
相逢廣坐間，肯顧斯人賢。
茫茫大化中，浮名暫腥膻。
吾知道人意，反汝生哀憐。